Document ID: 32001R2458

Ir-Regolament tal-Kummissjoni (KE) Nru 2458/2001
ta' l-14 ta' Diċembru 2001
li jemenda r-Regolament (KE) Nru 327/98 li jiftaħ, u li jipprovdi għall-amministrazzjoni ta' ċerti kwoti ta' tariffi, għall-importazzjoni ta' ross u ta' ross miksur
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1095/96 tat-18 ta' Ġunju 1996 dwar l-implimentazzjoni tal-konċessjonijiet stabbiliti fl-Iskeda CXL imfassla bħala riżultat tal-konklużjoni tan-negozjati GATT XXIV.6 [1], u b'mod partikolari l-Artikolu 1 tiegħu,
Wara li kkunsidrat id-Deċiżjoni tal-Kunsill 96/317/KE tat-13 ta' Mejju 1996 dwar il-konklużjoni tal-konsultazzjonijiet mat-Tajlandja taħt Artikolu XXIII [2] tal-GATT, u b'mod partikolari l-Artikolu 3 tagħha,
Billi:
(1) Ir-Regolament tal-Kummissjoni (KE) Nru 327/98 ta' l-10 ta' Frar 1998 li jiftaħ, u li jipprovdi għall-amministrazzjoni ta' ċerti kwoti ta' tariffa, għall-importazzjonijiet ta' ross u ta' ross miksur [3], kif emendat bir-Regolament (KE) Nru 648/98 [4], fih, f'Anness I, iċ-ċertifikat ta' esportazzjoni għal esportazzjonijiet mit-Tajlandja u, f'Anness III, mudell għan-notifiki ta' l-Istati Membri lill-Kummissjoni.
(2) It-Tajlandja emendat iċ-ċertifikati ta' esportazzjoni tagħha u Anness I għar-Regolament (KE) Nru 327/98 għandu għalhekk jiġi mibdul.
(3) Esperjenza fl-amministrazzjoni tal-kwoti uriet il-vantaġġ li jiġi nkluż in-numru taċ-ċertifikat ta' esportazzjoni fin-notifiki ta' l-Istati Membri lill-Kummissjoni. Ir-Regolament (KE) Nru 327/98 għandu għalhekk jiġi emendat u Anness III għalih għandu jiġi mibdul.
(4) Il-miżuri li għalihom hemm provdut f'dan ir-Regolament huma konformi ma’ l-opinjoni tal-Kumitat ta' Ġestjoni taċ-Ċereali,
ADOTTAT DAN IR-REGOLAMENT:
Artikolu 1
Ir-Regolament (KE) No 327/98 huwa b'dan il-mezz emendat kif ġej:
1. L-ewwel inċiż ta' Artikolu 8 huwa mibdul b'dan li ġej:
"- fi żmien jumejn mill-ħruġ tagħhom, tal-kwantitajiet, subdiviżi b'kodiċi NM ta' tmien numri u l-pajjiż ta' oriġini, kopert bil-liċenzi ta' importazzjoni maħruġa, b'dettalji tad-data tal-ħruġ, in-numru taċ-ċertifikat ta' esportazzjoni, in-numru tal-liċenza u l-isem u l-indirizz tal-pussessur,"
2. Annessi I u III huma mibdula b'Annessi I u II għal dan ir-Regolament.
Artikolu 2
Dan ir-Regolament għandu jidħol Fis-seħħ Fl-1 ta' Jannar 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta' Diċembru 2001.

Labels: 3
17